சமூக அபிவிருத்தியின் பங்குதாரர்களாக மாணவர்களை உருவாக்கும் பொருட்டு தொழில்சார் வழிகாட்டல்களை வழங்க வேண்டியது ஒவ்வொரு ஆசிரியர், அதிபர் மற்றும் வழிகாட்டல் ஆலோசகர் ஆகியோரின் பொறுப்பு என்பதை இவர்கள் உணர வேண்டும். அந்தவகையில் கலைத்திட்டத்தின் மூலம் சிறந்த முறையில் திட்டமிடப்பட்டு நடைமுறைச் செயற்பாடு கொண்ட தொழில் வழிகாட்டல் சேவையை பாடசாலை மட்டத்தில் ஏற்படுத்தலாம். இதற்காக பாடசாலைகளில் அனைத்து ஆசிரியர்களுக்கும் தொழில் வழிகாட்டல் தொடர்பான பயிற்சி வழங்கப்படல் வேண்டும். அத்துடன் அதனை அவர்கள் நடைமுறையில் செயற்படுத்துவதற்கான பயிற்சிப் பட்டறைகளை ஏற்பாடு செய்யலாம்.